EELNÕU

08.06.2024

SISEMINISTER

MÄÄRUS

**Põlevmaterjalide ja ohtlike ainete**

**ladustamise tuleohutusnõuded**

Määrus kehtestatakse tuleohutuse seaduse § 19 lõike 7 alusel.

**1. peatükk**

**Üldsätted**

**§ 1. Määruse reguleerimisala**

Käesoleva määrusega kehtestatakse põlevmaterjali ja ohtliku aine ladustamise tuleohutusnõuded, sealhulgas nõuded naftasaaduse, põlevkiviõli ja selle saaduse ning biokütuse hoidla, ammoniaagirajatise ning hapniku hoiukoha kujale.

**§ 2. Määruse kohaldamisala**

(1) Käesolevas määruses sätestatud ohtliku aine ladustamise tuleohutusnõudeid ei kohaldata kodumajapidamisele ja jaemüüjale, sealhulgas ka jaemüügipakendis kaubale.

(2) Käesoleva paragrahvi lõikes 1 nimetamata ohtliku aine ladustaja, kes oma tegevuses peab kemikaaliseaduse § 8 lõike 1 kohaselt kemikaali käitlema inimese elule ja tervisele ning asjale ja keskkonnale ohutult, hindab igakordselt enda poolt käideldava aine kogusest ja omadustest tulenevaid ohte ning ohu hinnangut arvestades lähtub ohtliku aine ladustamisel käesolevast määrusest.

**§ 3. Terminid**

(1) Ladustamine käesoleva määruse tähenduses on põlevmaterjali või ohtliku aine mistahes hoiustamine ehitises või selle territooriumil.

(2) Põlevmaterjali käsitatakse käesolevas määruses tuleohutuse seaduse tähenduses.

(3) Ohtlik aine käesoleva määruse tähenduses on ohtlik kemikaal kemikaaliseaduse tähenduses.

**2. peatükk**

**Põlevmaterjali ladustamise tuleohutusnõuded**

**§ 4.** **Põlevmaterjali ladustamine ehitises**

(1) Põlevmaterjali ei tohi ladustada ehitises, sealhulgas väljumisteel, selliselt, et see põhjustab tuleohtu, takistab evakuatsiooni või raskendab päästetööd. Põlevmaterjali ei tohi ladustada evakuatsiooniteel.

(2) Hoones võib ladustada ja kasutada hoone või selle osa kütmiseks või tehnosüsteemi toimimiseks mõeldud tuleohtlikku vedelikku või tuleohtlikku gaasi tingimusel, et selle ladustamise koht on omaette tuletõkkesektsioon ning tuleohtliku vedeliku või tuleohtliku gaasi ladustamine ja kasutamine on nähtud ette hoone ehitusprojektis. Katlaruumi kütusemahuti, mille mahutavus on kuni kolm kuupmeetrit, võib paikneda katlaga samas tuletõkkesektsioonis.

(3) Mitme korteriga elamu keldris võib ladustada elamu või selle osa kütmiseks mõeldud tahkeküttematerjali tingimusel, et kelder on omaette tuletõkkesektsioon. Juhul, kui keldrist omaette tuletõkkesektsiooni moodustamine ei ole otstarbekas või võimalik, siis tuleb elamu valdajal tagada tahkeküttematerjali ladustamise tuleohutus.

(4) Tuleohtlikku vedelikku võib ladustada kuni kahe korteriga eluhoone keldris ja eluhoonesiseses garaažis koguses, mis on vajalik selle kasutamiseks seadmes, ja viisil, mis ei raskenda päästetööd. Rohkem kui kahe korteriga elamu keldris ja elamusiseses garaažis võib ladustada tuleohtlikku vedelikku kuni viis liitrit korteri kohta tingimusel, et see on eraldi mahutis või pakendis ja ladustatud hajutatult.

(5) Ehitises ei tohi ladustada tuleohtlikku vedelikku ja tuleohtlikku gaasi, mille mahutil või pakendil on lekkimise tunnused.

(6) Generaatoriruumi kütusemahuti, mille mahutavus on kuni kolm kuupmeetrit, võib paikneda generaatoriga samas tuletõkkesektsioonis.

(7) Põlevmaterjali ei tohi ladustada elektrijaotla või elektrijaotuspunkti sees, all, peal ega vastas.

(8) Põlevmaterjali ei tohi ladustada hoone tehnosüsteemi ruumis ega tehnosüsteemide sõlmpunktis, sealhulgas ventilatsiooniruumis, nõrkvooluruumis, serveriruumis või veemõõdusõlmes.

**§ 5. Põlevmaterjali ladustamine küttesüsteemi ja muu kuuma välispinnaga seadme läheduses**

(1) Põlevmaterjali, sealhulgas küttematerjali ja riietuseset, ladustatakse küttesüsteemist või muust kuuma välispinnaga seadmest ohutus kauguses.

(2) Põlevmaterjali ohutu kaugus küttesüsteemist või muust kuuma välispinnaga seadmest määratakse küttesüsteemi või muu kuuma välispinnaga seadme või selle komponendi tootja kasutusjuhendi järgi. Kui tootjal ei ole kasutusjuhendit, määratakse ohutu kaugus põlevmaterjali ladustamisel, arvestades küttesüsteemi või muu kuuma välispinnaga seadme välispinna temperatuuri, käesoleva määruse lisa 1 „Põlevmaterjali ohutu kaugus küttesüsteemi ja muu kuuma välispinnaga seadme välispinnast“ kohaselt.

(3) Põlevmaterjalist põrand, mis paikneb kasutusel küttesüsteemi koldesuu ees, kaitstakse mittepõlevast materjalist kattega. Kui ohutus ei ole tõendatud muul usaldusväärsel viisil, on kaitstud ala järgmine:

1) uksega küttesüsteemi puhul vähemalt 400 millimeetrit koldesuu ees ja vähemalt 100 millimeetrit koldesuu küljel, arvestades ukseava servast;

2) lahtise küttesüsteemi puhul vähemalt 750 millimeetrit koldesuu ees ja vähemalt 150 millimeetrit koldesuu küljel, arvestades koldeava servast.

(4) Kui lahtise küttesüsteemi ees on vähemalt 50 millimeetri kõrgune ääretõke või kui küttesüsteemi kolde sügavus on üle 750 millimeetri, on käesoleva paragrahvi lõikes 3 nimetatud kaitstud ala vähemalt 600 millimeetrit koldesuu ees, arvestades koldeava servast.

**§ 6.** **Põlevmaterjali ladustamine ehitise välisseina läheduses**

(1) Põlevmaterjali ei tohi ladustada ehitise välisseina läheduses selliselt, et see tekitab tuleohtu või raskendab päästetööd.

(2) Põlevmaterjali ladustamise koht peab olema elu- või töökohaga hoonest ohutus kauguses. Kui ohutu kaugus ei ole tõendatud muul usaldusväärsel viisil, loetakse selleks vähemalt neli meetrit süttiva pinnakihiga või mis tahes tulepüsivusega hoone välisseina ukse‑, akna- või muust avast.

**§ 7.** **Põlevmaterjalist jäätmete ja olmejäätmete ladustamine**

(1) Põlevmaterjalist jäätmeid ja olmejäätmeid (edaspidi koos *jäätmed*) ei tohi ladustada ehitise välisseina läheduses selliselt, et see tekitab tuleohtu või raskendab päästetööd.

(2) Jäätmete ladustamine käesoleva määruse tähenduses on üle 75 liitri jäätmete ladustamine konteineris, hoiukotis või muul viisil.

(3) Jäätmete ladustamise koht peab olema elu- või töökohaga hoonest ohutus kauguses. Kui ohutu kaugus ei ole tõendatud muul usaldusväärsel viisil, loetakse selleks vähemalt neli meetrit süttiva pinnakihiga või mis tahes tulepüsivusega hoone välisseina ukse-, akna- või muust avast, välja arvatud ühe või kahe korteriga elamu puhul.

(4) Jäätmeid ei tohi ladustada koos hõõguva söe, tuha, sigareti ega muu tuleohtliku esemega.

(5) Ohtliku aine jäätmete kogumispunkti ja ladustamise kohale kohaldatakse käesoleva määruse ohtliku aine ladustamise tuleohutusnõudeid.

**§ 8.** **Suures koguses põlevmaterjali lahtine ladustamine ja selle plaan**

(1) Kui ehitise territooriumil ladustatakse põlevmaterjali lahtiselt kokku üle 1000 kuupmeetri, peab:

1) tagama põlevmaterjali ohutu kauguse ehitisest ja muust põlevmaterjalist ning päästetöö võimalikkuse;

2) koostama põlevmaterjali lahtise ladustamise plaani ja esitama selle enne ladustamist asukohajärgsele päästekeskusele.

(2) Põlevmaterjali lahtise ladustamise plaan hõlmab vähemalt järgmist teavet:

1) põlevmaterjali lahtise ladustamise ala asukoha aadress ja katastri number;

2) auna või virna paiknemise koht ning laius, kõrgus, pikkus ja ümbermõõt meetrites, põlevmaterjali maksimumkogus ja liik ning vahemaa auna või virna kõrval paikneva teise auna või virna või hooneni meetrites;

3) hoone, mis paikneb põlevmaterjali lahtise ladustamise alaga samal kinnistul, ja selle tuleohutusklass;

4) hoone, mis paikneb põlevmaterjali lahtise ladustamise ala naaberkinnistul, ja selle tuleohutusklass, välja arvatud juhul, kui vahemaa ladustamisala piirist hooneni on üle 36 meetri;

5) veevõtukoha paiknemise koht, vahemaa põlevmaterjali lahtise ladustamise ala kõige kaugema välisääreni, veeallika tüüp ja veevooluhulk või vee kogus;

6) päästesõiduki juurdesõidutee põlevmaterjali lahtise ladustamise alale ja veevõtukohale ning kõvendatud pinnase materjal;

7) juurdesõidutee laius ning aiaga piiratud territooriumil värava asukoht, laius ja kõrgus;

8) ladustaja kontaktandmed;

9) plaani koostaja.

(3) Põlevmaterjali lahtise ladustamise plaani koostamisel juhindutakse käesoleva määruse lisast 2 „Põlevmaterjali lahtise ladustamise plaani näidis“.

**3. peatükk**

**Ohtliku aine ladustamise tuleohutusnõuded**

**§ 9. Ohtliku aine ladustamine**

(1) Ohtlikku ainet ladustatakse käesoleva määruse lisa 3 „Ohtlike ainete ühtesobivus“ kohaselt. Ohutuse tagamist on võimalik tõendada ka muul alusel.

(2) Kui ohtlikud ained käesoleva määruse lisa 3 „Ohtlike ainete ühtesobivus“ kohaselt:

1) eraldatakse, ladustatakse neid eraldi ruumides ja tagatakse siseministri 30. märtsi 2017. aasta määruse nr 17 „Ehitisele esitatavad tuleohutusnõuded“ kohaste tuletõkkesektsioonide olemasolu;

2) hoitakse eraldi, võib neid ladustada samas ruumis ja üksteisest vähemalt kolme meetri kaugusel, kuid peab olema välistatud nende kokkupuude käitlemisel ja õnnetuse, sealhulgas mahuti või pakendi lekkimise korral;

3) isoleeritakse, ladustatakse neid eraldi selleks kohandatud hoones või välitingimustes tulekindlates turvakappides nii, et need on piisavalt eraldatud teisest hoonest ja kinnistu piirist;

4) ei pruugi vajada eraldamist, uuritakse ohtliku aine ohutuskaarti või muid allikaid, et saada reaktsioonivõimeandmeid ja teha kindlaks, kas ohtlike ainete koos ladustamine on ohutu.

(3) Kui ohtlikke aineid ei ole võimalik eraldada või hoida eraldi, kasutatakse ohtliku aine kindlat alusvanni või vallitusala. Alusvanni või vallitusala tuleb kasutada ka juhul, kui on oht, et lekke korral valgub ohtlik aine teise ruumi, ohustab seadet või võib sattuda kanalisatsiooni. Alusvann või vallitusala peab olema vähemalt kümme protsenti suurem kui suurima ohtliku aine mahuti mahutavus.

(4) Omavahel reageerivaid ohtlikke aineid ei tohi ladustamisel käidelda samal ajal, kui nende segunemine ei ole avariiolukorra korral välistatud.

(5) Ruumi põrand ja sein, mis võivad puutuda kokku ohtliku ainega, peavad olema siledad ja tihedad ning kaetud ohtliku aine kindla materjaliga, et ohtlik aine ei koguneks, imbuks ruumi konstruktsiooni ega tekitaks muud lisaohtu.

(6) Ohtliku aine ladustamise ruumi konstruktsioon peab olema selline, et võimaliku plahvatuse, tulekahju või ohtliku aine eraldumise mõju hoones oleks minimaalne.

(7) Oksüdeeriva või põleva ohtliku aine ladustamise ruumi põrandapind peab olema mittesüttivast materjalist. Seinas ja laes tuleb kasutada materjali, mis ei soodusta tulekahju teket ja eritab vähe suitsu.

(8) Ohtliku aine ladustamise ruumis peab olema piisav loomulik õhuvahetus või ventilatsioon, mis peab vastama ohtlikkust ainest tulenevale ja selle käitlemisel tekkida võivale ohule ning sealjuures peab õnnetuse korral olema võimalik lülitada ventilatsioon kiiresti välja. Ohtlikku ainet ei tohi ladustada ventilatsiooniruumis.

(9) Kõrvalise isiku juurdepääs ohtliku aine ladustamise kohale peab olema tõkestatud.

(10) Ohtliku aine ladustamise kohas, kus on oht, et ohtliku aine mahuti saab mehaaniliselt vigastada, tuleb paigaldada otsasõidu vältimise tõkis.

(11) Ohtliku aine ladustamise koht peab olema põlevmaterjalist ja elu- või töökohaga hoone välisseinast vähemalt kuue meetri kaugusel.

(12) Käesoleva määruse §-des 10–12 sätestatud miinimumkuja võib ehitusprojektis vähendada, kui kasutatakse arvutuslikku tõendust, kaitseseina, kaitsevallitist, udusüsteemi, piserdussüsteemi või muud samalaadset meedet.

(13) Ohtliku aine ladustamisel tagatakse sobivate lekke piiramise ja neutraliseerimise vahendite olemasolu.

(14) Ohtliku aine ladustamise kohale tuleb lisada märgistus sotsiaalministri 30. novembri 1999. aasta määruse nr 75 „Ohumärguannete kasutamise nõuded töökohas“ kohaselt.

**§ 10. Naftasaaduse, põlevkiviõli ja selle saaduse ning biokütuse hoidla kuja**

(1) Naftasaaduse, põlevkiviõli või selle saaduse või biokütuse hoidla (edaspidi koos käesolevas paragrahvis *hoidla*) mahuti välispinna või selle täitmis- või tühjendusava kuja (edaspidi koos käesolevas paragrahvis *hoidla kuja*) on sõltuvalt hoidla mahutavusest järgmine:

|  |  |  |  |  |
| --- | --- | --- | --- | --- |
| Hoidla mahutavus kuupmeetrites | kuni 3 | 3–10 | 10–100 | 100–500 |
|  | Käesoleva paragrahvi lõikes 2 nimetatud ettevõttest või hoonest meetrites | | | |
| Maapealne mahuti | 6 | 20 | 30 | 40 |
| Maa-alune ja maapinnaga kaetud mahuti | 3 | 10 | 15 | 20 |

(2) Hoidla kuja käesoleva määruse tähenduses on kõige väiksem lubatud kaugus suurõnnetuse ohuga ettevõttest, ohtlikust ettevõttest, suure liiklustihedusega sõiduteest, elamust, raviasutusest, majutusasutusest, haridusasutusest, kogunemishoonest või muust samalaadsest hoidla tegevusega mitteseotud hoonest.

(3) Üle 500-kuupmeetrise mahutavusega hoidla kuja määratakse ehitusprojektis igal üksikjuhul eraldi riskide hindamise põhjal, kuid see ei tohi olla väiksem kui käesoleva paragrahvi lõikes 1 sätestatud 100- kuni 500-kuupmeetrise mahutavusega hoidla kuja.

(4) Hoidla kujas on üldjuhul keelatud tegevus, mis ei ole seotud hoidla kasutamisega.

(5) Hoidla kujas võib paikneda tööstus-, transpordi-, lao-, põllumajandus-, pääste- või politseihoone või suurõnnetuse ohuga ettevõtte või ohtliku ettevõtte ehitis, kui hoidla teenindab sellist hoonet või ettevõtet. Hoidla kujas võib paikneda ehitis, mis teenindab hoidlat, ja võib teha vähemalt kuue meetri kaugusel hoidlast tegevust, mis on seotud ehitise tegevusega.

(6) Hoidla ehitamisel lähtutakse keskkonnaministri 20. septembri 2019. aasta määrusest nr 42 „Naftasaaduse, põlevkiviõli, selle saaduse või biokütuse hoidla ehitamise ja kasutamise nõuded“.

**§ 11. Ammoniaagirajatise kuja**

(1) Ammoniaagirajatise kuja on sõltuvalt rajatise mahutavusest järgmine:

|  |  |  |  |
| --- | --- | --- | --- |
| Ammoniaagi kogus tonnides | Ammoniaagi­rajatise tüüp1 | Suurõnnetuse ohuga ettevõttest, ohtlikust ettevõttest või suure liiklustihedusega sõiduteest meetrites | Elamust, raviasutusest, majutusasutusest, haridusasutusest, kogunemiskohast või muust samalaadsest rajatise tegevusega mitteseotud hoonest meetrites |
| kuni 1,5 | A ja B | 25 | 50 |
| 1,5–3 | A ja B | 40 | 100 |
| 3–10 | A | 40 | 150 |
| B | 80 | 250 |

(2) Ammoniaagirajatise kuja käesoleva määruse tähenduses on kõige väiksem lubatud kaugus suurõnnetuse ohuga ettevõttest, ohtlikust ettevõttest, suure liiklustihedusega sõiduteest, elamust, raviasutusest, majutusasutusest, haridusasutusest, kogunemiskohast või muust samalaadsest rajatise tegevusega mitteseotud hoonest.

(3) Üle kümnetonnise mahutavusega ammoniaagirajatise kuja määratakse ehitusprojektis igal üksikjuhul eraldi riskide hindamise põhjal, kuid see ei tohi olla väiksem kui käesoleva paragrahvi lõikes 1 sätestatud kolme- kuni kümnetonnise mahutavusega ammoniaagirajatise kuja.

**§ 12. Hapniku hoiukoht ja selle kuja**

(1) Hapniku hoiukoht ei tohi paikneda põlevmaterjalist hoone seina, põlevmaterjali ega süttimisallika läheduses ega sellise tulekoormuse läheduses, mis võib põhjustada intensiivset soojuskiirgust.

(2) Hapniku hoiukoha kuja on sõltuvalt hoiukoha mahutavusest järgmine:

|  |  |
| --- | --- |
| Hapniku hoiukoha või selle mahuti mahutavus kuupmeetrites | Käesoleva paragrahvi lõikes 3 nimetatud kohast või teest meetrites |
| 1–10 | 15 |
| 10–20 | 25 |
| 20–35 | 40 |

(3) Hapniku hoiukoha kuja käesoleva määruse tähenduses on kõige väiksem lubatud kaugus suurõnnetuse ohuga ettevõttest, ohtlikust ettevõttest, suure liiklustihedusega sõiduteest, elamust, raviasutusest, majutusasutusest, haridusasutusest, kogunemiskohast või muust samalaadsest hoiukoha tegevusega mitteseotud hoonest.

(4) Üle 35-kuupmeetrise mahutavusega hapniku hoiukoha kuja määratakse ehitusprojektis igal üksikjuhul eraldi riskide hindamise põhjal, kuid see ei tohi olla väiksem kui käesoleva paragrahvi lõikes 2 sätestatud 20- kuni 35-kuupmeetrise mahutavusega hoiukoha või selle mahuti kuja.

(5) Ehitises ei ladustata ühes ruumis või laosektsioonis põlevgaasi koos hapnikuga, välja arvatud juhul, kui seadme tööks on vaja korraga nii põlevgaasi kui ka hapnikku.

(6) Hapnikuballoon ei tohi puutuda kokku rasva, õli ega muu tuleohtliku vedeliku ega tuleohtliku gaasiga.

**4. peatükk**

**Rakendussätted**

**§ 13. Nõuete rakendamine**

(1) Käesoleva määruse lisa 3 kasutuselevõtmine tagatakse hiljemalt 1. jaanuaril 2025. aastal.

(2) Käesoleva määruse §-e 11 ja 12 ei kohaldata enne käesoleva määruse jõustumist ehitatud ja ehitamisel olevale ammoniaagirajatisele ja hapniku hoiukohale.

**§ 14. Määruse kehtetuks tunnistamine**

Siseministri 2. septembri 2010. aasta määrus nr 44 „Põlevmaterjalide ja ohtlike ainete ladustamise tuleohutusnõuded“ tunnistatakse kehtetuks.

**§ 15. Määruse jõustumine**

Määrus jõustub 1. juulil 2024. aastal.

(allkirjastatud digitaalselt)

Lauri Läänemets

siseminister

(allkirjastatud digitaalselt)

Tarmo Miilits

kantsler

Lisa 1. Põlevmaterjali ohutu kaugus küttesüsteemi ja muu kuuma välispinnaga seadme välispinnast

Lisa 2. Põlevmaterjali lahtise ladustamise plaani näidis

Lisa 3. Ohtlike ainete ühtesobivus

1 Ammoniaagirajatise tüüp:

A – rajatise kõik seadmed on masina- või tootmisruumis, välja arvatud kondensaator ja selle torustik;

B – muu kui A-tüüpi rajatis.